**ИЗБОРНОМ ВЕЋУ**

**ФИЛОЗОФСКОГ ФАКУЛТЕТА**

**УНИВЕРЗИТЕТА У БЕОГРАДУ**

Одлуком Изборног већа Филозофског факултета у Београду број ВЛ/ПС 05/4-02 бр. 837/1-IV/9 од дана 13.05.2022. изабрани смо у комисију за припрему реферата о кандидатима за избор у звање ДОЦЕНТА за ужу научну област АРХЕОЛОГИЈА са пуним радним временом, на одређено време од пет година. На кокурс за наведено место, објављен у листу Послови, пријавила се једна кандидаткиња, др Јелена Цвијетић. На основу увида у конкурсни материјал поднесимо Већу следећи

**ИЗВЕШТАЈ**

Јелена Цвијетић рођена је 1984. године у Пљевљима где је стекла основно и гимназијско образовање. Студије археологије је завршила на Филозофском факултету у Београду 2008. године, где је и докторирала 2012. године, са просечном оценом 10,00, одбранивши тезу са насловом: *Винова лоза и вино у фунерарној пракси и есхатолошким вјеровањима у југоисточном дијелу римске провинције Далмације.*

Од 2010. године ангажована је у реализацији наставе на Одељењу за археологију Филозофског факултета у Београду. Истовремено је узела учешћа на научно-истраживачком пројекту Археолошког института у Београду под називом *Романизација, урбанизација и трансформација урбаних центара цивилног, војног и резиденцијалног карактера у римским провинцијама на тлу Србије*, који је финансиран средствима Министарства просвете, науке и технолошког развоја Републике Србије (ев. бр. 177007), а којим је руководила научна саветница др Ивана Поповић. Исте године изабрана је у звање истраживача-приправника, а 2011. истраживача‒сарадника. Крајем 2012. године изабрана је у звање доцента за ужу научну област археологија. Изводи наставу из шест обавезних и изборних курсева на основним студијама и пет предмета на мастер односно докторским академским студијама археологије. Педагошким радом др Јелене Цвијетић обухваћена је и организација практичног рада и укључивање студената археологије у обраду документације и нумизматичког материјала. Њен наставнички рад је у последњих пет година оцењен високом просечном оценом 4,6. Колегиница Цвијетић је била ментор у изради више завршних и мастер радова као и члан бројних комисија за оцену и одбрану мастер и докторских теза. Тренутно је ментор је у изради три докторске дисертације. Као одељенски координатор од 2014. године је учествовала и у реализацији пријемног испита на Одељењу за археологију.

Од почетка ангажмана на Одељењу за археологију Филозофског факултета у Београду, колегиница Цвијетић је била сарадник на научно-истраживачким пројектима у земљи и региону. Осим на пројекту Министарства просвете, науке и технолошког развоја РС, учествовала је у реализацији пројекта *Истраживања археолошког локалитета Град (Municipium S...)* који је спровођен у сарадњи Филозофског факултета у Београду, Центра за конзервацију и археологију Црне Горе и Завичајног музеја у Пљевљима. Као члан стручне екипе учествовала је на пројекту прекограничне сарадње са циљем заштитних истраживања на вишеслојном локалитету Отиловићи. У сарадњи са Заводом за заштиту споменика културе Србије, као део стручне екипе Филозофског факултета у Београду, била је ангажована у заштитним истраживањима на траси аутопута Е-80. Поред тога, колегиница Цвијетић акитвно учествује у раду уређивачких одбора и редакција тематских зборника, часописа и лексикона у земљи и региону. Била је члан редакције међународног зборника радова *Ante portam auream, studia in honorem professoris Aleksandar Jovanović* у издању Филозофског факултета у Београду (2017), потом међународног зборника *Illyricum Romanum. Studiola in honorem Miloje Vasić* у оквиру едиције монографија Археолошког института у Београду (2020). Била је члан уредништва водећег националног часописа из области археологије, *Гласника српског археолошког друштва*, које издаје Српско археолошко друштво, чији је члан, а вршила је и функцију члана Надзорног одбора друштва од 2015. године. Од 2019. године ангажована је на пројекту *Лексикон археологије Црне Горе,* Црногорске академије наука и умјетности, а учествовала је и у изради *Српске енциклопедије* и *Лексикона виноградарства и винарства Црне Горе*.

Од избора у звање доцента, 29. новембра 2017. године, објавила је дванаест научних радова, од чега три у тематским зборницима од међународног значаја, четири у часописима водећег националог карактера, два поглавља у монографији националног карактера, саопштење са међународног научног скупа по позиву штампано у целини, два саопштења са међународног и националног научног скупа у изводу и припремила је за штампу монографију *Municipium S*... *secoli passati.* У извештају ћемо се укратко осрнути на неке од радова кандидаткиње.

У раду **Consular Benficiares’ Station in *Municipium S*...** in: *Illyricum Romanum, studiola in honorem Miloje Vasić*, I. Popović and S. Petković (eds.), Belgrade **2020**: Institute of Archaeology, 54–63, (ISBN 978-86-6439-054-5) разматрана су питања од значаја за време, позицију и разлоге оснивања бенефицијарне станице код Муниципијума С..., као и томе којим војним јединицама су припадали бенефицијари смештени у Муниципију С... . Детаљном анализом свих расположивих података ауторка закључује да је станица успостављена у време Марка Аурелија или његових наследника. На основу вотивних инскрипција (дедикација Немези, генију муниципија и Јупитеру) утврђује да су бенефицијари припадали легијама чији су одреди били стационирани у провинцији Даламцији у време маркоманске кризе. У то време се, као део безбедоносног плана цара Марка Аурелија, оснивају помоћни одреди, између осталог и кохорта II *milliaria Delmatarum*, чији је један део, барем привремено, био смештен у Муниципију С..., о чему говори и епиграфски и археолошки материјал. У циљу контроле и заштите путева и рудника у том периоду је успостављена и бенефицијарна постаја, о чијем могућем положају се може говорити на основу података добијених приликом последњих истраживања локалитета *Град* у Коминима.

У коауторском раду под насловом **The Slings and Arrows of Outrageous Fortune: Long-Range Fighting Units on the Roman Limes in Serbia**, in: *Vivere militare est, From Populus to Emperors – Living on the Frontier*, vol. I, S. Golubović and N. Mrđić (eds.), Belgrade **2018**: Institute of Archaeology, 35–64, (ISBN 978-86-6439-036-1, ISBN 978-86-6439-035-4) аутори се баве улогом и значајем стрељачких и праћкашких јединица на дунавском лимесу у Србији, кроз сведочења античких историографа, епиграфске грађе и археолошких налаза. У раду се скреће пажња на важност ових трупа приликом римских освајања и успостављања границе на Дунаву, као и на њихову улогу у заштити стратешких положаја у унутрашњости балканских и подунавских провинција (рудника, копнених и речних комуникација, станица и урбаних центара), али и на посебно важно место које су као лако покретне и ефективне трупе имале у одбрани током позноримског периода.

Рад **Notes on ethnical components in forming archaeological picture of Southwestern Serbia and Northern Montenegro in proto-history and Early Roman period**, *Археологiа i давня iсторiя Украiни = Archaeology and Early History of Ukraine* 31 (2) (**2019**), 83–91, (ISSN 2227-4952) говори о проблему препознавања етничких компоненти и њихове важности у формирању археолошке слике на простору југозападне Србије и северне Црне Горе у протоисторији и током раноримског раздобља. Као једно од најважнијих питања за будућа истраживања препознаје се расветљавање структуре становништва коју су Римљани затекли по освајању ових простора на прелазу из старе у нову еру. Упућује се на неопходност сагледавања ретких налаза из касног гвозденог доба (2. и 1. века п.н.е) у коме се може препознати материјал из три етничке и културне зоне ‒ локалне илирске, келтске и хеленистичке.

У раду **Magical-Apotropaic Power of Tintinnabula: Graves with Bronze Bells in the Budva Necropolis**, in: *Antička Budva, Zbornik radova s Međunarodnog multidisciplinarnog naučnog simpozijuma po pozivu, održanog u Budvi 28-30. novembra 2018. godine*, D. Medin (ed.), Budva **2021**, 298‒315, (ISBN 978-86-433-0099-2) говори се о појави бронзаних звона на будванској некрополи, за које је утврђено да се претежно јављају у гробовима индивидуа дечјег узраста, односно оних који су спадали у категорију *mors immatura*, што је, како се показало, био случај и у другим деловима Царства, пре свега у западним провинцијама, о чему говоре археолошка сведочанства, литерарни извори и игонографска грађа. Аутор указује да се њихова појава у гробовима најосетљивијих категорија становништва обично тумачи у вези са рапрострањеним веровањем у њихово снажно магијско‒апотропејско дејство, које је, како се сматрало, долазило од звука односно материјала од ког су била израђена.

Осим претходно образложеног научног опуса колегинице Цвијетић, желимо да нагласимо и њено веома успешно залагање и рад у настави. У том послу показала је нарочит дар за педагошки рад, педантност у испуњавању наставног програма, ентузијазам и стрпљење у раду са студентима, о чему сведоче и високе оцене којима је њен наставнички рад оцењен у студентској евалуацији.

На основу увида у конкурсни материјал, педагошки и научни рад Јелене Цвијетић, њене способности и личне квалитете, комисија једногласно предлаже да се кандидаткиња изабере у звање ДОЦЕНТА на одређено време од пет година за ужу научну област АРХЕОЛОГИЈА.

У Београду, 07. јула 2022. године

Комисија:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Проф. др Мирослав Вујовић

Филозофски факултет Универзитета у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Надежда Гавриловић Витас

научни саветник

Археолошки институт у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Проф. др Перица Шпехар

Филозофски факултет Универзитета у Београду