НАСТАВНО-НАУЧНОМ ВЕЋУ  
ФИЛОЗОФСКОГ ФАКУЛТЕТА У БЕОГРАДУ

Изабрани одлуком Наставно-научног већа од 1. априла 2022. у комисију за утврђивање испуњености услова за избор Јелене Вукојевић, мастер класичног филолога, у звање истраживач-сарадник, подносимо Већу следећи

ИЗВЕШТАЈ

Јелена Вукојевић, рођена 27. новембра 1995, завршила је 2014. гимназију у Крушевцу (филолошко одељење – енглески језик) као носилац Вукове дипломе и ђак генерације.

Основне студије класичних наука на Филозофском факултету у Београду завршила је 2018. с просечном оценом 9,88, као студент генерације на Одељењу за класичне науке; дипломски рад *Страдање Лукрецијино код Ливија и Овидија* одбранила је с оценом 10.

Наредне године завршила је и мастер студије, с просечном оценом 10 и мастер-радом *Метафоре топлог и хладног у латинском са посебним освртом на римску комедију*, одбрањеним с оценом 10.

Одмах потом уписала се, у истој установи, на докторске студије. Свој предлог теме за докторску дисертацију под насловом *Филологија и натписи – Језичке црте епиграфских споменика Сирмијума* изложила је и успешно одбранила у октобру 2021, после чега јој је Наставно-научно веће одобрило израду дисертације на речену тему.

Oд јануара 2020. запослена је као истраживач-приправник на Филозофском факултету у Београду. Ангажована је на научном пројекту *Археолошка култура и идентитет на западном Балкану*, одобреном и финансираном од Министарства ПНТР.

Током 2018. и 2019, на завршној години основних и у првом семестру мастер студија, стекла је 37 ЕСПБ педагошко-психолошко-методичког образовања у Центру за образовање наставника на Филозофском факултету. Програм на њеним мастер студијама укључивао је и школску праксу у Филолошкој гимназији у Београду. Истих година била је полазник латинске летње школе *Collegium Carolivicanum* у Сремским Карловцима.

Током 2018. примала је стипендију Фонда за младе таленте Републике Србије за студенте завршне године основних академских студија, а током 2019. стипендију истог Фонда за студенте завршне године мастер академских студија.

Од модерних страних језика зна енглески и француски, а од класичних грчки и латински.

Кандидаткиња је досад објавила један самосталан научни рад: »Температурне метафоре у римској комедији«, *Lucida intervalla* 49 (2020), 21–51. У том раду она поставља једно, у основи, модерно питање, а затим успешно одговара на њега комбинујући традиционални филолошки приступ с извесним новијим поставкама.

На основу реченог сматрамо да је кандидаткиња способна да се развије у темељног, савесног и високо компетентног научног радника, те да јој ради тога треба дати подршку са сваке стране. Зато са задовољством предлажемо Већу да се мср Јелена Вукојевић изабере у звање истраживач-сарадник.

Београд, 1. маја 2022.

проф. др Војин Недељковић

проф. др Борис Пендељ

доц. др Горан Видовић